*Ärisaladuseta*

**KOONDUMISE LÜHIKOKKUVÕTE**

**Koondumise osalised ja koondumise laad**

27.05.2016. a sõlmis OÜ DenCap (edaspidi **DenCap**) Qvalitas Arstikeskus AS’i (edaspidi **Qvalitas**) aktsionäridega aktsiate ostu-müügilepingu (edaspidi **Leping**), mille alusel omandab DenCap müüjatelt 72%-lise osaluse Qvalitases ja selle kaudu ainuvalitseva mõju Qvalitase ja selle tütarühingute üle konkurentsiseaduse (edaspidi **Konks**) § 2 lg 4 mõistes. Seega on käesolev omandamistehing koondumine KonkS § 19 lg 1 p 2 tähenduses ehk ettevõtja poolt valitseva mõju omandamise teise ettevõtja üle ning käesoleva koondumise osalisteks on DenCap (valitsevat mõju omandav ettevõtja) ning Qvalitas (ettevõtja, kelle üle omandatakse valitsev mõju).

Tehingu lõpuleviimisel järgselt jäävad Qvalitase väikeaktsionärideks Antve Group OÜ (24%-lise osalusega) ning OÜ Tarasu (4%-lise osalusega).

**Koondumise osaliste tegevusalad**

DenCap’i kontserni äritegevus

DenCap on valdusettevõtja, millel endal äritegevus puudub, kuid mille valitseva mõju alla kuuluvad ettevõtjad tegelevad peamiselt hambaravi ja unemeditsiini valdkonna teenuste pakkumise, hambaproteeside valmistamise ning hambameditsiiniseadmete turustamisega Eestis. DenCap’i üle teostavad ainuvalitsevat mõju paralleelfondid BaltCap Private Equity Fund II L.P. ja BaltCap Private Equity Fund II SCSp (edaspidi ühiselt **BPEF II**). BPEF II on erakapitalil põhinev investeerimisfond, mis on registreeritud usaldusühinguna Ühendkuningriigis ja Luksemburgis. BPEF II teeb kapitaliinvesteeringuid Baltikumi regioonis asuvatesse innovatiivsetesse ettevõtjatesse. Lisaks DenCap’ile kuuluvad BPEF II valitseva mõju alla ettevõtjad, mis tegutsevad jäätmekäitlus-, kinnisvara-, automatiseeritud finantsjuhtimise protsessidega seotud teenuste ning pumpade ja pumbasüsteemide müügi ja rendiga.

Qvalitase kontserni äritegevus

Qvalitase ning selle tütarettevõtjate põhitegevusalaks on töötervishoiuteenuste osutamine, lisaks tegeleb kontsern üld- ja eriarstiabi teenuste pakkumise ning lennundusega tegelevate isikute lennundusmeditsiinilise arstliku ekspertiisi läbiviimisega.

**Mõjutatud kaubaturgude puudumine**

Nii Qvalitase kontsern kui ka DenCap’i kaudse valitseva mõju alla kuuluv OÜ Ortodontiakeskus tegelevad lisaks oma põhitegevusalale (Qvalitase kontserni puhul töötervishoiuteenused ning OÜ Ortodontiakeskus puhul hambaravi ja unemeditsiin) vähesel määral ka muude eriarstide ja füsioterapeudi teenuste osutamisega, mis koondumise teate esitaja hinnangul moodustavad kõik eraldi kaubaturud. Kattuvateks eriarstiteenusteks on pulmonoloogi, neuroloogi, kõrva-nina-kurguarsti ja füsioterapeudi teenused, kuid kuna Qvalitase ja DenCap’i kontserni ühised turuosad jäävad kõigil nimetatud teenustega seotud kaubaturgudel sõltumata nende geograafilisest käibimisalast alla 2%, puuduvad käesolevast koondumisest horisontaalselt mõjutatud kaubaturud.

Vertikaalseid seoseid koondumise osaliste tegevusalade vahel ei ole, mistõttu puuduvad ka käesolevast koondumisest vertikaalselt mõjutatud kaubaturud.

**Koondumise strateegilised ja majanduslikud põhjused**

BPEF II keskendub väikese ja keskmise suurusega innovatiivsete Baltikumi ettevõtjate väljaostmisele ja/või kasvule suunatud tehingutele. Qvalitase kontsernil on tugev majanduslik baas, kogenud juhtkond, väljakujunenud kliendibaas ning realistlikud positiivsed majandusprognoosid, mis tagavad head väljavaated jätkuvaks kasumlikuks äritegevuseks. Kuna BPEF II eesmärk on saavutada pikaajaline kapitali väärtuse kasv, järgides hajutatud ja juhitud riskidega investeeringuportfelli põhimõtteid, usub BPEF II, et Qvalitase kontsern sobitub täpselt BPEF II strateegia ja kapitali tootluse ootustega.